นายกรัฐมนตรี พร้อมชี้แจงสภาผู้แทนราษฎร ประเด็นถวายสัตย์ปฏิญาณ ตั้งแต่ 16 ก.ย.เป็นต้นไป ส่วนประชุมลับหรือไม่ ให้ที่ประชุมพิจารณาร่วมกัน
พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม กล่าวถึงการเปิดอภิปรายทั่วไปโดยไม่ลงมติ ประเด็นการถวายสัตย์ปฏิญาณว่า เป็นเรื่องของสภาผู้แทนราษฎรและรัฐบาล ซึ่งวันนี้กำหนดแล้วว่า ตนเองพร้อมจะไปชี้แจง ตั้งแต่วันที่ 16 ก.ย.เป็นต้นไป และขอเวลาให้ทำงานอื่นไปก่อนในช่วงนี้ ยืนยันไม่ได้ขัดแย้งกับใคร แต่ต้องระมัดระวังเรื่องการพูดจาอะไรต่างๆ และต้องรับผิดชอบในสิ่งที่ตนเองพูด เพราะวันนี้เรื่องอยู่ในกระบวนการของศาลรัฐธรรมนูญ        ส่วนคณะรัฐมนตรีจะเสนอให้เป็นการประชุมลับหรือไม่นั้น นายกรัฐมนตรี กล่าวว่า ไม่ทราบว่าควรจะประชุมลับหรือไม่ เป็นเรื่องของที่ประชุมจะพิจารณาร่วมกัน และวันนี้ได้ให้ไปประสานกับนายชวน หลีกภัย ประธานสภาผู้แทนราษฎรแล้ว ว่าตนเองมีความพร้อมในวันใด ซึ่งก็ขึ้นอยู่กับทางสภาฯ ทั้งนี้ขอให้เห็นใจและอย่านำไปเป็นประเด็นกันมากนัก เพราะทุกอย่างอยู่ในกระบวนการ